***Unicef***

**SAT RAZREDNIKA – OSNOVNA ŠKOLA**

**Vršnjaci pomagači 5. razredi : Priprema za učenike vršnjake pomagače za obradu teme na satu razrednika**

**TEMA: SLIČNOSTI I RAZLIKE**

**modul: Prevencija nasilnog ponašanja učenika**

**Razred: 5**

**Cilj**: Vježbati s učenicima prihvaćanje različitosti

**Ishodi:** učenici će moći uočiti kako su međusobno i slični i različiti, te zaključiti kako je to općenito osobina ljudi, naroda, država.

**Oblici rada:** Frontalni, individualni, grupni

**Metode rada:** razgovor, rad s radnim materijalom,

**Planirano vrijeme : 45 min**

**Tijek rada u radionici:**

**UVOD:**

Vršnjaci pomagači najavit će cilj današnjeg sata, te naglasiti kako će učenici uočiti po čemu su u razredu slično, po čemu različiti i to na nivou para, manje grupe, te na kraju na nivou čitavog razreda.

 **UVODNA AKTIVNOST**

Vršnjaci pomagači predložit će razredu dvije igre:

1. **Upoznavanje:**

Šetnja po razredu i rukovanje sa što više učenika uz predstavljanje npr. „Ja sam Petar, volim košarku“. Nakon vježbe svatko za sebe treba napisati na papir koje je sličnosti uočio kroz ovu vježbu sa svojim vršnjacima u razredu. Npr. Petar, Predrag i ja volimo košarku. Luka, Mirko i ja ne volimo poriluk.

Varijanta je da se se vježba izvodi uz glazbu i da svi prvo samo hodaju po prostoru dok svira glazba zamišljajući da su na trgu punom ljudi gdje nikoga ne poznaju. Hodaju bez određenog cilja, na prestanak glazbe pristupe nekome i predstave se. Ponoviti nekoliko puta. Na zadnjem ponavljanju kad se zaustavi glazba ostanu s tim parom i rade aktivnost **Duga sličnosti i duga razlika**

2. Bingo /dodatna aktivnost ukoliko bude vremena.

Svaki učenik dobije karticu bingo s popisom osobina i sklonosti. Učenici uz šetnju i razgovor s učenicima iz razreda popunjavaju bingo karticu. Može se igrati na pobjedu, tko prvi ispuni bingo, ili tako da igra traje dok svi ne popune svoju karticu

**GLAVNA AKTIVNOST**

Vršnjaci pomagači podijelit će učenicima radne listiće – Duga sličnosti/duga razlika. Ukoliko nema mogućnosti fotokopiranja, vršnjaci pomagači nacrtat će listić na ploču, a učenici će isti precrtati na svoj komad papira.

1. **Duga sličnosti duga razlika – u paru**

Učenici prvo u paru kako sjede u klupi ispunjavaju listić . Kroz razgovor, pronalaze koje su im stvari zajedničke, a po čemu se razlikuju.
Vršnjaci pomagači daju uputu da to može biti npr. obadvoje vole više hrvatski nego matematiku; obadvoje vole jesti sladoled, jedan voli nogomet, drugi ne voli. Sličnosti i razlike se mogu odnositi na različite aspekte života (škola, izgled, hrana, slobodno vrijeme, sport, glazba, obitelj).

2. Duga sličnosti, duga razlika u grupi

Dva para se spoje u grupu od 4 i ponovno traže svoje sličnosti i razlike

3. Duga sličnosti, duga razlika - razred

Na kraju vršnjaci pomagači na osnovi sličnosti i razlika grupa pronalaze koje su najčešće sličnosti u razredu i najčešće razlike, te ih upisuju na veliki plakat SLIČNOSTI I RAZLIKE 5. \_\_\_razreda.

Umjesto plakata, isto se može napisati na ploču.

Vršnjaci pomagači uz pomoć razrednika/ce zaključuju kako uvijek možemo naći mnoštvo sličnosti, ali i mnoštvo razlika jednih u odnosu na druge, te da je važno da toga budemo svjesni . Svjesnost o međusobnim razlikama pomaže nam da lakše riješimo međusobne sukobe, a pronalaženje sličnosti, olakšava nam taj proces.

**Potreban materijal /sredstva :** Radni listić Duga sličnosti, duga razlika, listić za Bingo, papir i flomasteri za plakat

 **Literatura korištena za pripremu pedagoške radionice:** Priručnik – za sigurno i poticajno okruženje u školama, Unicef, Zagreb 2004.